Kuffa, Štefan, poslanec NR SR (2015-03-24):
Ďakujem za slovo. Vážený pán podpredseda, vážený pán navrhovateľ, pani spravodajkyňa, kolegyne, kolegovia, musím reagovať, keď som bol trikrát v rozprave spomenutý, nedá sa teda, aby som mlčal, ale možno budeš sklamaný, kolega, si predstav, že ja ti ten návrh zákona podporím. S tým si možno nerátal, čo? Má svoju logiku. Presne tak veď v šesťdesiatich rokoch alebo ja neviem v päťdesiatich piatich žena už rodiť nebude. A stále aj keď už je to hraničný ten vek, myslím, ako hľadať si prácu alebo možno byť ako samostatne zárobkovo činná osoba, vždycky teda je ten priestor aj pre tú ženu matku, aby sa v tom produktívnom veku zamestnala. Myslím si, že navodzuje to taký spravodlivejší systém. To ale vylučuje to, čo si povedal v rozprave. Je to ten samotný návrh. Si povedal, že sú tu ľudia takí, ktorí sa prerodia ku dôchodku. No je to možné? No nie je to možné. Nie je možné sa prerodiť ku tomu dôchodku, jednak z biologického hľadiska aj toho časového nie je to možné. Teda tá podmienka tých 5 rokov odpracovať, teda byť v pracovnoprávnom vzťahu či už ako živnostník alebo ako právnická osoba vykonávajúca podnikateľskú činnosť, je to namieste. A naozaj možno máme aj takých ľudí, ktorí sa chcú vyhnúť práci a zamestnaniu. Keď sú tí, ktorí sa tomu vyhýbajú, nech teda aj nejaký ten sankčný mechanizmus tuná je. Ale tých 6 rokov, ktoré sa rátajú pre dôchodok, a tá žena matka sa stará o svoje deti, podčiarkujem, sa stará o svoje deti, spokojne sa môže zarátavať jednak aj pre ten dôchodkový vek, pričom potom je aj ďalšia vec, ktorá sa tuná zarátava, keď tých 6 rokov tej matky, ktorá je na rodičovskej, resp. materskej dovolenke, tak sa ráta aj ako v podstate doba praxe. Myslím si, že nie je to nič výnimočné alebo čosi nezriadené, alebo čosi nezdravé, pretože taká matka má sa čo obracať v rodine, aby vychovávala a formovala svoje deti. Dovolím si povedať tak trošku ľudovo, že možno taká matka, ktorá nemá pedagogické vzdelanie a stará sa o tie deti doma, a je dlhodobý to proces, hej, možnože je tam 4 – 5 rokov, tak veľakrát možno aj v tých výchovných prístupoch a metódach strčí hociktorú pani učiteľku do vrecka, pretože naozaj má tú skúsenosť skrze vlastnú rodinu, skrze vlastné deti. A nie je ľahká úloha byť doma veľakrát pre tie matky, keď sú zavreté medzi štyrmi stenami a starajú sa o tie deti. A keď máte na krku dve deti alebo tri deti, o ktoré sa potrebujete starať, to máte také schodíky, teraz tá matka má vychovávať tie deti. Samozrejme, matka, ktorá nedbá o výchovu týchto detí a necháva ich takpovediac na výchovu na ulici, tak to je nezodpovedná matka. Hovorím o normálnych rodinách o poriadnych matkách, ktoré vychovávajú a formujú svoje deti. Nielen ich vychovávajú, ale aj zároveň ich vzdelávajú. Aj keď možno tak tuná to nedoceňujeme alebo nehovoríme o tom, ale také dieťa, ktoré nastupuje do prvého ročníka základnej školy, tak kopec vecí musí vedieť ovládať aj ovláda. To nie sú len tie sociálne návyky, ale aj kopec zručností a vedomostí, ktoré to dieťa má. Preto tak na záver by som to tak zhrnul, možnože budeš teraz takto sklamaný z toho, ale tento návrh zákona podporím, lebo ho nevnímam ako diskriminujúci a tých 5 rokov minimálne odpracovať, myslím si, pre každého je to, poviem to, maličkosť. Je to drobnosť, hej, aby 5 rokov každý z nás alebo každý občan tejto krajiny odpracoval preto, aby mu vznikol nárok na dôchodok. Ďakujem za pozornosť.